JMART พุ่งแรง 6% หลังปิดดีล “สุกี้ตี๋น้อย” 1.2 พันลบ. กางแผนขยายสาขาก้าวกระโดด
JMART ทะยาน 6% หลังประกาศทุ่ม 1,200 ล้านบาท เข้าซื้อหุ้น 30% “สุกี้ ตี๋น้อย” ตอกย้ำ Ecosystem เสริมทัพธุรกิจอาหาร เตรียมดันเข้าตลาดหลักทรัพย์ฯ ภายใน 2 ปี ฟาก “อดิศักดิ์” CEO เจ มาร์ท ย้ำศึกษามาอย่างดี วางแผนขยายสาขาแบบก้าวกระโดด
JMART ทะยาน 6% หลังประกาศทุ่ม 1,200 ล้านบาท เข้าซื้อหุ้น 30% “สุกี้ ตี๋น้อย” ตอกย้ำ Ecosystem เสริมทัพธุรกิจอาหาร เตรียมดันเข้าตลาดหลักทรัพย์ฯ ภายใน 2 ปี ฟาก “อดิศักดิ์” CEO เจ มาร์ท ย้ำศึกษามาอย่างดี วางแผนขยายสาขาแบบก้าวกระโดด
9 พ.ย. 2565

ผู้สื่อข่าวรายงานว่า วันนี้ (9 พ.ย.65) ราคาหุ้น บริษัท เจ มาร์ท จำกัด (มหาชน) หรือ JMART ณ เวลา 10:21 น. อยู่ที่ระดับ 46.50 บาท บวก 2.50 บาท หรือ 5.68% สูงสุดที่ระดับ 47.00 บาท ต่ำสุดที่ระดับ 46.00 บาท ด้วยมูลค่าการซื้อขาย 143.95 ล้านบาท

โดยราคาหุ้น JMART ปรับตัวเพิ่มขึ้นแรง หลังจากวานนี้ได้รายงานต่อตลาดหลักทรัพย์ฯ ถึงมติที่ประชุมคณะกรรมการของบริษัทได้อนุมัติให้เข้าลงทุน และลงนามในสัญญาที่เกี่ยวข้องกับการเข้าลงทุนในบริษัท บี เอ็น เอ็น เรสเตอรองท์ กรุ๊ป จำกัด (BNN) ซึ่งประกอบธุรกิจร้านอาหารภายใต้แบรนด์ “สุกี้ ตี๋น้อย”
สำหรับสัดส่วนการลงทุนจะอยู่ที่ 352,941 หุ้น คิดเป็น 30% ของจำนวนหุ้นที่มีสิทธิออกเสียงทั้งหมด โดยเป็นการซื้อหุ้นสามัญจากผู้ถือหุ้นเดิมจำนวน 176,471 หุ้น คิดเป็นสัดส่วน 15% และซื้อหุ้นเพิ่มทุนของ BNN จำนวน 176,470 หุ้น คิดเป็นสัดส่วน 15% มูลค่าลงทุนรวมไม่เกิน 1,200 ล้านบาท และดีลนี้จะเสร็จสิ้นภายในไตรมาส 4/2565
ทั้งนี้ BNN เป็นบริษัทที่ประกอบธุรกิจร้านอาหารประเภทสุกี้ ภายใต้แบรนด์ “สุกี้ ตี๋น้อย” ปัจจุบันมีสาขา 42 สาขาในประเทศ โดยมีแผนธุรกิจในการเติบโตอย่างต่อเนื่อง ซึ่งกลุ่มบริษัท เจ มาร์ท ในฐานะที่มีความเชี่ยวชาญทางด้านการค้าปลีก การเงิน และเทคโนโลยี จะช่วยให้พันธมิตรทางการค้า BNN มีการเติบโตในด้านผลการดำเนินงานให้ได้ตามเป้าหมาย พร้อมช่วยดันการขยายสาขาไปยังพื้นที่ที่มีศักยภาพ ทั้งในกรุงเทพฯ และต่างจังหวัด รวมถึงแผนการเข้าระดมทุนในตลาดหลักทรัพย์แห่งประเทศไทย
ด้านผลการดำเนินงานของ BNN ในปี 2564 มีรายได้รวมอยู่ที่ 1,572 ล้านบาท กำไรสุทธิ 148 ล้านบาท อัตรากำไรสุทธิ 9.41% มีอัตราผลตอบแทนจากส่วนของผู้ถือหุ้น (ROE) อยู่ที่ 55.80% สะท้อนการเป็นบริษัทที่สร้างผลตอบแทนในระดับสูง และมีโอกาสในการเติบโตอีกมากในอนาคต
นายอดิศักดิ์ สุขุมวิทยา ประธานเจ้าหน้าที่บริหาร บมจ.เจ มาร์ท (JMART) เผยว่า การเข้าลงทุนในครั้งนี้นับเป็นการเดินหน้าตามกลยุทธ์ Technology Investment Holding Company (T-IHC) บริษัทเล็งเห็นว่าธุรกิจร้านอาหารของ BNN เป็นธุรกิจที่มีศักยภาพ และมีโอกาสในการเติบโตสูง มีความสามารถในการสร้างผลตอบแทนที่ดีให้แก่ผู้ถือหุ้นของบริษัท ภายหลังจากการเข้าทำธุรกรรม รวมไปถึงการต่อยอดพันธมิตรทางธุรกิจ และก่อให้เกิดการผนึกกำลัง Ecosystem ที่จะแข็งแรงขึ้น และมีพอร์ตธุรกิจกลุ่ม Food &amp; Beverage เพิ่มเติม
“หลังจากผสานความร่วมมือ นำเทคโนโลยีเข้ามาเสริมทัพ จะสนับสนุนให้ BNN มีความพร้อมในการขยายสาขาได้อย่างก้าวกระโดด รวมทั้งการขยายธุรกิจร้านอาหารแบรนด์ใหม่ และขยายสาขาในต่างจังหวัด และต่างประเทศ” นายอดิศักดิ์ กล่าว
นายอดิศักดิ์ กล่าวอีกว่า ยังเกิดเป็นความร่วมมือในด้านต่าง ๆ ภายในกลุ่มบริษัท เช่น การประชาสัมพันธ์ผ่านสื่อช่องทางของบริษัท และการนำเอาเทคโนโลยีที่บริษัทมี เช่น เทคโนโลยีทางด้าน CRM และ Promotion อันนำมาสู่การเติบโตทางธุรกิจของกลุ่มบริษัท สร้างโอกาสในการขยายธุรกิจประเภทค้าปลีกทั้งในกลุ่มอาหาร เทคโนโลยี และพลังงานทดแทน
อย่างไรก็ดี ปัจจุบัน JMART ยังคงมีการหาพันธมิตรในธุรกิจค้าปลีก การเงิน และเทคโนโลยี อย่างต่อเนื่อง เพื่อต่อยอด Ecosystem ด้วยแนวคิดขับเคลื่อนธุรกิจด้วย “ใจ” ผลักดันในอนาคตเติบโตแบบก้าวกระโดด (Exponential Business Model) ทะยานสู่เป้าหมายมูลค่ากิจการรวมกลุ่มบริษัทที่ 500,000 ล้านบาท ในปี 2567